logaritmisk spiral
En logaritmisk spiral er en plan kurve, der beskrives af et punkt \(P\), som bevæger sig ud ad en halvlinje i planen med en hastighed, der er en konstant gange afstanden fra halvlinjens endepunkt \(O\), samtidig med at halvlinjen roterer med konstant vinkelhastighed omkring \(O\).
Den optræder hyppigt i forbindelse med vækstfænomener i naturen og forekommer fx i vindingen i et sneglehus og i spiralkurverne, der ses i solsikker. Den logaritmiske spiral besidder en høj grad af selvsimilaritet, idet den er kongruent med sig selv efter en vilkårlig forstørrelse eller formindskelse, og kurven genfindes ofte i fraktaler.